L-armata Iżraeljana, kmieni dalgħodu, qerdet id-djar ta’ żewġ esponenti tal-grupp militant Iżlamiku Ħamas, suspettati li kellhom x’jaqsmu mal-ħtif ta’ tliet żgħażagħ Lhud. L-aġenzija tal-aħbarijiet Franċiża AFP kkwotat xhiedha jgħidu li s-suldati użaw splussivi biex waqqgħu d-djar f’Hebron. Membri ta’ għaqdiet umanitarji qalu li din kienet l-ewwel darba mill-2005 ’l hawn li l-Iżraeljani waqqgħu residenzi bħala tpattija. L-azzjoni seħħet wara s-sejba tal-kadavri tat-tliet żgħażagħ il-bieraħ, ftit aktar minn ġimgħatejn minn meta inħatfu. Il-Prim Ministru Benjamin Netanyahu qal lill-kabinett li ż-żgħażgħ inqatlu kiesaħ u biered minn dawk li huwa sejjaħ bħala “annimali”. Tenna li l-Ħamas kienu responsabbli. Min-naħa tagħhom Ħamas ċaħdu l-allegazzjoni u wissewh li jekk jieħu xi azzjoni ta’ tpattija “jinfetħu l-bibien tal-infern”.